Hans Selye
Hans Selye var en østrigsk-canadisk læge, der fra 1934 var professor ved universitetet i Montréal.
Efter laboratorieforsøg på rotter introducerede Selye i 1936 betegnelsen stress for de uspecifikke fysiologiske forandringer, bl.a. forøget produktion af binyrebarkhormoner, der indtræder efter skadelige påvirkninger af pattedyr, inklusive mennesker.
Foruden talrige videnskabelige afhandlinger udgav Selye en mere populær fremstilling, Stress without distress (1974, dansk Stress uden angst, 1980).